CELEX: 32022R0462
Language: mt
Date: 2022-03-16 00:00:00
Title: Regolament ta’ Implimentazzjoni tal-Kummissjoni (UE) 2022/462 tas-16 ta’ Marzu 2022 li jagħti perjodu tranżitorju għall-użu tal-Indikazzjoni Ġeografika Protetta “Λουκάνικο Πιτσιλιάς” (Loukaniko Pitsilias) (IĠP)

23.3.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 94/1
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/462
         tas-16 ta’ Marzu 2022
         li jagħti perjodu tranżitorju għall-użu tal-Indikazzjoni Ġeografika Protetta “Λουκάνικο Πιτσιλιάς” (Loukaniko Pitsilias) (IĠP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 15(1) tiegħu,
         Billi:
         
                     (1)
                  
                  
                     Bl-ittra tal-15 ta’ Settembru 2017, l-awtoritajiet ta’ Ċipru pproponew lill-Kummissjoni biex jingħata perjodu tranżitorju għall-użu tal-isem “Λουκάνικο Πιτσιλιάς” (Loukaniko Pitsilias) għall-kumpanija “Γρηγορίου Β.Ε. Λτδ’ (Grigoriou B.E. Ltd), li waqt il-proċedura nazzjonali ta’ oġġezzjoni ppruvat li kienet ikkumerċjalizzat legalment il-prodott taħt isem identiku għall-isem reġistrat għal iktar minn ħames snin. L-awtoritajiet Ċiprijotti rrimarkaw li din il-kumpanija hija membru tal-Assoċjazzjoni Ċiprijotta tal-Prodotti tal-Laħam, li għamlet oġġezzjoni ammissibbli fil-livell nazzjonali kontra l-applikazzjoni għar-reġistrazzjoni tal-isem “Λουκάνικο Πιτσιλιάς” (Loukaniko Pitsilias), li ġiet irrifjutata mill-awtorità kompetenti. Billi din il-kumpanija tissodisfa l-kundizzjonijiet stabbiliti fl-Artikolu 15(1) tar-Regolament (UE) Nru 1151/2012, l-awtoritajiet Ċiprijotti talbu lill-Kummissjoni Ewropea tagħtiha perjodu tranżitorju.
                  
               
                     (2)
                  
                  
                     Permezz tar-Regolament ta’ Implimentazzjoni tal-Kummissjoni (UE) 2021/154 (2), il-Kummissjoni daħħlet l-isem “Λουκάνικο Πιτσιλιάς” (Loukaniko Pitsilias) (IĠP) fir-reġistru tad-Denominazzjonijiet tal-Oriġini Protetti u tal-Indikazzjonijiet Ġeografiċi Protetti, mingħajr ma tat lil “Γρηγορίου Β.Ε. Λτδ’ (Grigoriou B.E. Ltd) il-perjodu tranżitorju stipulat fl-Artikolu 15(1) kif propost mill-awtoritajiet Ċiprijotti. Ir-Regolament ta’ Implimentazzjoni (UE) 2021/154 daħal fis-seħħ fit-2 ta’ Marzu 2021.
                  
               
                     (3)
                  
                  
                     Bl-ittra tal-1 ta’ Marzu 2021, l-awtoritajiet Ċiprijotti fakkru lill-Kummissjoni fil-proposta għal perjodu tranżitorju inkluża fl-ittra tal-15 ta’ Settembru 2017.
                  
               
                     (4)
                  
                  
                     Bl-ittra tal-4 ta’ Mejju 2021, il-Kummissjoni wieġbet billi talbet lill-awtoritajiet Ċiprijotti jispeċifikaw u jiġġustifikaw it-tul tal-perijodu tranżitorju mitlub.
                  
               
                     (5)
                  
                  
                     Bl-ittra tat-28 ta’ Settembru 2021, l-awtoritajiet Ċiprijotti indikaw li huma qiesu li perjodu tranżitorju ta’ ħames snin ikun xieraq. Il-kumpanija “Γρηγορίου Β.E. Λτδ’ (Grigoriou B.E. Ltd) kienet qed tikkummerċjalizza legalment prodott bl-istess isem bħall-isem irreġistrat bir-Regolament ta’ Implimentazzjoni (UE) 2021/154 għal perjodu kontinwu ta’ aktar minn 10 snin qabel ma ġiet irreġistrata l-Indikazzjoni Ġeografika Protetta. L-għotja tal-perjodu tranżitorju propost jippermetti lill-kumpanija tadatta u tirristruttura ċ-ċiklu operattiv tagħha fid-dawl tas-sitwazzjoni l-ġdida.
                  
               
                     (6)
                  
                  
                     Skont l-informazzjoni pprovduta mill-awtoritajiet Ċiprijotti, il-kumpanija inkwistjoni ma ssegwix l-ispeċifikazzjoni u għalhekk tikser l-Artikolu 13(1) tar-Regolament (UE) Nru 1151/2012 li kieku kellha tuża d-denominazzjoni kkonċernata.
                  
               
                     (7)
                  
                  
                     Il-kumpanija “Γρηγορίου Β.E. Λτδ’ (Grigoriou B.E. Ltd) għaldaqstant issodisfat il-kundizzjonijiet stabbiliti fl-Artikolu 15(1) tar-Regolament (UE) Nru 1151/2012 sabiex tingħata perjodu tranżitorju biex tkompli tuża l-isem tal-prodott li bih kienet qed tikkummerċjalizzah. Jenħtieġ li jingħata perjodu tranżitorju ta’ ħames snin, li matulu l-kumpanija “Γρηγορίου Β.Ε. Λτδ’ (Grigoriou B.E. Ltd) tista’ tagħmel użu mill-isem protett “Λουκάνικο Πιτσιλιάς” (Loukaniko Pitsilias).
                  
               
                     (8)
                  
                  
                     Billi l-isem ilu protett mit-2 ta’ Marzu 2021, li kienet id-data tad-dħul fis-seħħ tar-Regolament ta’ Implimentazzjoni (UE) 2021/154 li jdaħħal fir-reġistru l-isem “Λουκάνικο Πιτσιλιάς” (Loukaniko Pitsilias)” (IĠP), jenħtieġ li l-awtorizzazzjoni tal-użu tal-isem protett tiġi estiża retroattivament sabiex tibda minn dik id-data.
                  
               
                     (9)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat tal-Politika dwar il-Kwalità tal-Prodotti Agrikoli,
                  
               ADOTTAT DAN IR-REGOLAMENT:
         
            Artikolu 1
            Il-kumpanija “Γρηγορίου Β.E. Λτδ’ (Grigoriou B.E. Ltd) hija awtorizzata tuża l-isem irreġistrat “Λουκάνικο Πιτσιλιάς’ (Loukaniko Pitsilias) (IĠP) għal perjodu tranżitorju li jdum sal-1 ta’ Marzu 2026. Dan il-perjodu tranżitorju għandu japplika retroattivament, mit-2 ta’ Marzu 2021.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri f’konformità mat-Trattati.
            Magħmul fi Brussell, is-16 ta’ Marzu 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 343, 14.12.2012, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2021/154 tat-3 ta’ Frar 2021 li jdaħħal isem fir-reġistru tad-Denominazzjonijiet tal-Oriġini Protetti u tal-Indikazzjonijiet Ġeografiċi Protetti “Λουκάνικο Πιτσιλιάς” (Loukaniko Pitsilias) (IĠP) (ĠU L 46, 10.2.2021, p. 4).